กิ่งกาญจน์ ณ เชียงใหม่

**กิ่งกาญจน์ ณ เชียงใหม่** (เกิด 30 ธันวาคม พ.ศ. 2490)  อดีตสมาชิกสภาผู้แทนราษฎรจังหวัดเชียงใหม่ อดีตกรรมการบริหารพรรคความหวังใหม่ และอดีตประธานกรรมการจัดงานประชุมนานาชาติ 1990 JCI ASPAC Chiangmai Conference

## ประวัติ
**กิ่งกาญจน์ ณ เชียงใหม่** เกิดเมื่อวันที่ 30 ธันวาคม พ.ศ. 2490 เป็นธิดาของนายเฉลิม และนางคำแปง โกไศยกานนท์ มีพี่น้อง 5 คน สมรสกับ ธวัชวงศ์ ณ เชียงใหม่ มีธิดา 2 คน คือ ผู้ช่วยศาสตราจารย์ ร้อยเอกหญิง เดือนเต็มดวง ณ เชียงใหม่ อดีตนายกเทศมนตรีนครเชียงใหม่ และ แสงตะวัน ณ เชียงใหม่ กรรมการผู้จัดการใหญ่ บริษัท ตะวันพันดารา จำกัด

## การศึกษา
* โรงเรียนเรยีนาเชลีวิทยาลัย เชียงใหม่  
* โรงเรียนเตรียมอุดมศึกษา 
* ปริญญาตรี เศรษฐศาสตร์บัณฑิต จากคณะพาณิชยศาสตร์และการบัญชี จุฬาลงกรณ์มหาวิทยาลัย

## งานด้านการเมือง
กิ่งกาญจน์ เป็นสมาชิกสภาผู้แทนราษฎร จังหวัดเชียงใหม่ สังกัดพรรคความหวังใหม่ สองสมัย ได้แก่ การเลือกตั้ง พ.ศ. 2538 และการเลือกตั้ง พ.ศ. 2539  แต่ในการเลือกตั้งปี พ.ศ. 2544 ไม่ได้รับการเลือกตั้ง แต่ได้รับแต่งตั้งเป็นประจำสำนักนายกรัฐมนตรี ในรัฐบาล พ.ต.ท.ทักษิณ ชินวัตร  ต่อมาได้ย้ายเข้าสังกัดพรรคไทยรักไทย พร้อมกับสมาชิกส่วนใหญ่ของ พรรคความหวังใหม่ ในปี พ.ศ. 2545

ถึงแม้ เจ้าธวัชวงศ์ ณ เชียงใหม่ กับ พ.ต.ท.ทักษิณ ชินวัตร และ เยาวภา วงศ์สวัสดิ์ จะมีความเกี่ยวข้องเป็นญาติกัน  แต่ก็มีความขัดแย้งในทางการเมืองระหว่าง กิ่งกาญจน์ ณ เชียงใหม่ กับ เยาวภา  วงศ์สวัสดิ์ โดยรอยร้าวได้เริ่มก่อตัวขึ้นในปี พ.ศ. 2548  ก่อนจะมีการเลือกตั้งสมาชิกสภาผู้แทนราษฎรในประเทศไทย พ.ศ. 2548 กิ่งกาญจน์ ณ เชียงใหม่ และ ร้อยเอกหญิง ดร.เดือนเต็มดวง ณ เชียงใหม่ บุตรสาว ได้ตัดสินใจย้ายออกจากพรรคไทยรักไทย สมัครเข้าสังกัดพรรคประชาธิปัตย์ เนื่องจากเกิดความขัดแย้งกับ เยาวภา วงศ์สวัสดิ์ ในการจัดวางตัวผู้สมัครในพื้นที่จังหวัดเชียงใหม่ 

ต่อมาในการเลือกตั้งสมาชิกสภาผู้แทนราษฏร พ.ศ. 2550  กิ่งกาญจน์ ได้ย้ายมาสังกัดพรรคเพื่อแผ่นดิน โดยได้รับมอบอำนาจให้วางตัวผู้สมัครสมาชิกสภาผู้แทนราษฎรในพื้นที่เชียงใหม่ ซึ่ง พลเอกชวลิต ยงใจยุทธ อดีตหัวหน้าพรรคความหวังใหม่ และอดีตนายกรัฐมนตรี มีผลต่อการตัดสินใจในการย้ายพรรคในครั้งนี้ ผลการเลือกตั้ง กิ่งกาญจน์ และกลุ่มผู้สมัครในพื้นที่จังหวัดเชียงใหม่ ได้พ่ายแพ้ให้กับผู้สมัครจาก พรรคพลังประชาชน เกือบทั้งหมด

กิ่งกาญจน์ ได้วางมือทางการเมืองเป็นระยะเวลา 5 ปี ก่อนที่จะได้ลงสมัครรับเลือกตั้งนายกองค์การบริหารส่วนจังหวัดเชียงใหม่ ในเดือนมิถุนายน พ.ศ. 2555 โดยการสนับสนุนของ เจ้าธวัชวงศ์ ณ เชียงใหม่ และ พรรคประชาธิปัตย์ แต่ก็พ่ายแพ้ให้กับผู้สมัครที่ได้รับการสนับสนุนจาก เยาวภา  วงศ์สวัสดิ์ และ พรรคเพื่อไทย 

กิ่งกาญจน์ ได้ลงสมัครรับเลือกตั้งอีกครั้งในการเลือกตั้งสมาชิกสภาผู้แทนราษฎรจังหวัดเชียงใหม่ เขต 3 แทนตำแหน่งที่ว่าง พ.ศ. 2556 ในนามพรรคประชาธิปัตย์ โดยแข่งขันกับ เยาวภา  วงศ์สวัสดิ์ จากพรรคเพื่อไทย แต่ก็พ่ายแพ้การเลือกตั้ง 

กิ่งกาญจน์ ลงสมัครรับเลือกตั้งในพื้นที่จังหวัดเชียงใหม่ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 สังกัดพรรคพลังประชารัฐ แต่ไม่ได้รับเลือกตั้ง ต่อมาในปี 2566 ได้ย้ายเข้าร่วมงานกับพรรครวมไทยสร้างชาติ และลงสมัครรับเลือกตั้งในพื้นที่เชียงใหม่เขต 4 แต่ไม่ได้รับการเลือกตั้ง กิ่งกาญจน์ ลงสมัครรับเลือกตั้งอีกครั้งในปี 2569 ในนามพรรคก้าวอิสระ

## งานด้านสังคม
กิ่งกาญจน์ ณ เชียงใหม่ เคยเป็นประธานชมรมลูกเสือชาวบ้านจังหวัดเชียงใหม่ และเป็นประธานอนุกรรมการปรับปรุงสวนพฤกษศาสตร์สมเด็จพระนางเจ้าสิริกิติ์ รวมทั้งเป็นประธานกรรมการสถานศึกษาโรงเรียนสันทรายวิทยาคม และโรงเรียนนวมินทราชูทิศ พายัพ และเคยได้รับมอบหมายให้เป็นประธานกรรมการจัดงานประชุมนานาชาติ 1990 JCI ASPAC Chiangmai Conference

## เครื่องราชอิสริยาภรณ์

## อ้างอิง

หมวดหมู่:บุคคลจากอำเภอเมืองเชียงใหม่
หมวดหมู่:พุทธศาสนิกชนชาวไทย
หมวดหมู่:สกุล ณ เชียงใหม่
หมวดหมู่:นักการเมืองจากจังหวัดเชียงใหม่
หมวดหมู่:นักการเมืองสตรีชาวไทย
หมวดหมู่:คู่สมรสของนักการเมืองไทย
หมวดหมู่:สมาชิกสภาผู้แทนราษฎรจังหวัดเชียงใหม่
หมวดหมู่:พรรคประชาธิปัตย์
หมวดหมู่:นักการเมืองพรรคความหวังใหม่
หมวดหมู่:พรรคไทยรักไทย
หมวดหมู่:พรรคเพื่อแผ่นดิน
หมวดหมู่:พรรคพลังประชารัฐ
หมวดหมู่:พรรครวมไทยสร้างชาติ
หมวดหมู่:พรรคก้าวอิสระ
หมวดหมู่:บุคคลจากโรงเรียนเรยีนาเชลีวิทยาลัย
หมวดหมู่:บุคคลจากโรงเรียนเตรียมอุดมศึกษา
หมวดหมู่:นิสิตเก่าคณะพาณิชยศาสตร์และการบัญชี จุฬาลงกรณ์มหาวิทยาลัย
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ป.ม.